Vážení rodičia,

V súvislosti so zmenou zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov, si Vás dovoľujeme informovať o zmenách v poskytovaní dotácií na stravu.

V zmysle novej právnej úpravy sa **mení okruh oprávnených detí** na poskytovanie dotácie na stravu.

**V novom školskom roku 2021/2022 bude dotácia na stravu v sume 1,30 € poskytovaná**:

1. Na každé dieťa, ktoré navštevuje MŠ alebo ZŠ, v ktorej je najmenej 50% detí z domácností, ktorým sa poskytuje pomoc v hmotnej núdzi.
2. Dieťa, ktoré navštevuje MŠ alebo ZŠ a žije v domácnosti, ktorej sa poskytuje pomoc v hmotnej núdzi (deti v HN) alebo ktorej príjem je najviac vo výške životného minima (deti v ŽM).
3. Dieťa, ktoré navštevuje **posledný ročník MŠ alebo ZŠ** a žije v domácnosti, v ktorej si ani jeden člen domácnosti neuplatnil na toto dieťa nárok na sumu daňového zvýhodnenia na vyživované dieťa, ktoré dovŕšilo 6 rokov veku a nedovŕšilo 15 rokov veku, žijúce s ním v domácnosti podľa osobitného predpisu (deti bez daňového bonusu).

V tejto súvislosti si Vás preto dovoľujeme informovať, že **pre uplatnenie dotácie na stravu**, je nevyhnutné najneskôr **do konca júla 2021** predložiť:

1. Potvrdenie, že dieťa žije v domácnosti, ktorej sa poskytuje pomoc v hmotnej núdzi,
2. Potvrdenie, že dieťa žije v domácnosti, ktorej príjem je najviac vo výške sumy životného minima,
3. **Čestné vyhlásenie o neuplatnení nároku na sumu daňového zvýhodnenia na vyživované dieťa** (viď. príloha).

Bez predloženia niektorého z uvedených dokladov nebude možné dieťa zapísať do Zoznamu detí oprávnených na poskytnutie dotácie, a preto dotáciu nebude možné poberať.

V súvislosti s predkladaním čestného vyhlásenia o neuplatnení si daňového bonusu, si Vás (v zmysle nám doručených pokynov) dovoľujeme upozorniť, **že dôsledkom nepravdivého vyhlásenia** bude povinnosť vrátiť všetky finančné prostriedky poskytnuté na dieťa a tiež možnosť trestného stíhania pre trestný čin podvodu.

Ak si rodič v čase poskytovania dotácie na stravu uplatní daňový bonus, je povinný o tom školu bezodkladne informovať.